

 **โฆษกวิป สปช. ให้สัมภาษณ์ถึงขั้นตอนการสรรหากรรมาธิการยกร่างรัฐธรรมนูญ**

 วันอังคารที่ ๒๘ ตุลาคม ๒๕๕๗ เวลา ๑๑.๕๐ นาฬิกา นายวันชัย สอนศิริ โฆษกคณะ กมธ.กิจการ สปช.(ชั่วคราว) หรือวิป สปช. ให้สัมภาษณ์ต่อสื่อมวลชนถึงขั้นตอนการสรรหาคณะ กมธ.ยกร่าง รธน. ว่าการประชุมวิป สปช. มีการหารือในด้านกระบวนการสรรหาบุคคลที่จะเข้ามาเป็น กมธ.ยกร่าง รธน. ใหม่จากเดิมที่ให้สมาชิก สปช.ทั้ง ๑๑ ด้าน ไปหารือกันในที่ประชุมแต่ละด้าน และนำเสนอเข้าสู่ที่ประชุมเพื่อให้ความเห็นชอบ และจากภาคต่าง ๆ อีกจำนวน ๔ คน รวมเป็น ๑๕ คน นั้น จากการหารือในการประชุม สปช.เมื่อวันจันทร์ที่ผ่านมา ที่ประชุมเห็นชอบให้มีสมาชิกสปช.เป็น กมธ.ยกร่าง รธน.จำนวน ๒๐ คน ดังนั้นทางวิป สปช.จึงเห็นควรเปิดให้มีการรับสมัครสมาชิกสปช.ที่มีความประสงค์จะเป็นคณะ กมธ.ยกร่าง รธน. สามารถมารับใบสมัครได้ พร้อมทั้งให้สปช.ทั้ง ๑๑ ด้านไปหารือกันใหม่ โดยแต่ละด้านสามารถที่จะส่งรายชื่อได้มากกว่า ๑ รายชื่อ และส่งให้วิปสปช.นำเข้าสู่ที่ประชุมสปช. เพื่อพิจารณาอีกครั้ง อย่างไรก็ตาม หากวันนี้การหารือไม่แล้วเสร็จหรือกระบวนการสรรหาคณะ กมธ.ยกร่าง รธน. ไม่แล้วเสร็จ วิปสปช.จะหารือกับนายเทียนฉาย กีระนันทน์ ว่าที่ประธานสปช.เพื่อให้นัดประชุมในวันพุธที่ ๒๙ ต.ค.๕๗ เนื่องจากสปช.มีกำหนดที่จะต้องนำรายชื่อคณะ กมธ.ยกร่าง รธน.ในสัดส่วนของ สปช.ส่งให้กับ คสช.ภายในวันที่ ๔ พ.ย.๕๗